מספר פנימי: 487954

הכנסת התשע-עשרה

**יוזמים: חברי הכנסת** **יריב לוין**

**איילת שקד**

**אורית סטרוק**

פ/1551/19

הצעת חוק-יסוד: משאל עם

|  |  |  |  |  |
| --- | --- | --- | --- | --- |
| עריכת משאל עם | 1. | (א) הממשלה לא תאשרר הסכם הטעון אשרור ולא תחתום על הסכם שאינו טעון אשרור, שלפיו המשפט, השיפוט והמינהל של מדינת ישראל לא יחולו על שטח, לרבות הסכם הכולל התחייבות לעתיד והתחייבות המותנית בתנאים, אלא לאחר שההסכם אושר על ידי הכנסת ובמשאל עם, לפי הוראות שייקבעו בחוק. | | |
|  |  |  |  | (ב) החלטת הממשלה שלפיה המשפט, השיפוט והמינהל של מדינת ישראל לא יחולו עוד על שטח שלא בדרך של הסכם כאמור בסעיף קטן (א), טעונה אישור על ידי הכנסת ובמשאל עם, לפי הוראות שייקבעו בחוק, בשינויים המחויבים כאילו היתה הסכם כאמור. |
| חזרת הממשלה מהסכם | 2. | הגישה הממשלה הסכם כאמור בסעיף 1 לאישור הכנסת, והודיעה לכנסת וליושב ראש ועדת הבחירות המרכזית כי היא חוזרת בה מכוונתה לאשרר את ההסכם או לחתום עליו, לא יובא ההסכם לאישור הכנסת או לא ייערך משאל עם במועד שנקבע לכך בחוק, לפי העניין. | | |
| הזכות להשתתף במשאל עם | 3. | זכאי להשתתף במשאל העם מי שהיה זכאי להשתתף בבחירות לכנסת לו היו מתקיימות במועד עריכת משאל העם. | | |
| החלת הוראות | 4. | על עריכת משאל העם יחולו הוראות הדין בעניין הבחירות לכנסת, בשינויים המחויבים ובשינויים שנקבעו בחוק. | | |
| יציבות | 5. | אין בכוחן של תקנות שעת חירום לשנות חוק-יסוד זה, להפקיע זמנית את תוקפו או לקבוע בו תנאים. | | |
| נוקשות | 6. | אין לשנות חוק-יסוד זה אלא בחוק-יסוד שנתקבל ברוב של חברי הכנסת. | | |

דברי הסבר

הכנסת השמונה-עשרה אישרה בקריאה שלישית את חוק סדרי השלטון והמשפט (ביטול החלת המשפט, השיפוט והמינהל) (תיקון), התשע"א–2010‏, הקובע כי בכל מקרה בו החליטה הממשלה לאשרר הסכם או לחתום על הסכם לפיו המשפט, השיפוט והמינהל של מדינת ישראל לא יחולו עוד על שטח שהם חלים בו, ההסכם, לאחר שאושר בכנסת, יהיה טעון אישור במשאל עם.

במסגרת החוק האמור נקבעו גם סדרי עריכת משאל עם, לרבות אופן הצגת השאלה אשר תובא להכרעה, סדרי ההצבעה והסדרים נוספים.

לעריכת משאל עם נודעת חשיבות רבה לשם שמירה על אחדות העם במקרה של גיבוש הסכם כאמור. יתר על כן, יש בכך גם כדי להבטיח כי אישור ההסכם ייעשה בדרך הולמת ולהבטיח כי הכרעה בסוגיה כזו תיעשה לגופו של עניין בלבד, ללא הסדרים שאינם רלוונטיים להכרעה עצמה. בנוסף, אף מבחינה קונסטיטוציונית ראוי לקיים משאל עם בסוגיה כזו, שכן מדובר בהתפרקות של המדינה מסמכויות ריבוניות שלה, החלטה אשר נהוג במשטרים דמוקרטיים להעבירה להכרעת העם (בדומה לאופן שהדבר נעשה כאשר מדינות האיחוד האירופי התפרקו מסמכויות ריבוניות לטובת מוסדות האיחוד).

נוכח החשיבות של עקרון משאל עם, והגם שהעיקרון כבר קבוע בחוק באופן מחייב, מוצע לעגן את חובת עריכת משאל העם במקרים שנקבעו בחוק כהוראה הקבועה בחוק יסוד. מוצע כי חוק היסוד יקבע את העיקרון בדבר עריכת משאל עם, תוך הותרת ההסדרים בדבר אופן עריכת משאל העם על כנם כפי שהם קבועים בחוק סדרי השלטון והמשפט (ביטול החלת המשפט, השיפוט והמינהל) (תיקון), התשע"א–2010.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו באב התשע"ג – 22.7.13